Κάτι Ψήνεται

Το Κάτι Ψήνεται (ή αλλιώς Κάτι Ξαναψήνεται) είναι μία ελληνική διαγωνιστική ριάλιτι τηλεοπτική εκπομπή μαγειρικού περιεχομένου, παραγωγής 2009-2022, που βασίζεται στο βρετανικό τηλεοπτικό διαγωνισμό μαγειρικής Come Dine with Me. Στην ελληνική εκδοχή της εκπομπής, κατά τη διάρκεια των πρώτων δέκα σεζόν, εκφωνητής της εκπομπής είναι ο Γιώργος Χατζηπαύλου ενώ στην τελευταία επαναφορά της εκπομπής η Κωνσταντίνα Σπυροπούλου επισκέπτεται τους διαγωνιζόμενους ως παρουσιάστρια.

Στην Ελλάδα το Κάτι Ψήνεται έκανε πρεμιέρα στις 30 Μαρτίου του 2009 στο καθημερινό πρόγραμμα του Alpha TV. Η εκπομπή σημείωσε επιτυχία, αλλάζοντας τις μέχρι τότε τηλεοπτικές συνήθειες καθώς η προβολή της γινόταν στη ζώνη 20:00-21:00 ώρα προβολής των κεντρικών δελτίων ειδήσεων των ιδιωτικών τηλεοπτικών σταθμών της χώρας, κι έτσι το κανάλι συνέχισε να ανανεώνει την εκπομπή συνεχώς μέχρι και τη σεζόν 2015-2016 που προβλήθηκε η όγδοη σεζόν της. Το 2016 το Κάτι Ψήνεται ανανεώθηκε ένατη σεζόν από τον ALPHA. Παρόλο που τα γυρίσματα είχαν ξεκινήσει για το νέο κύκλο επεισοδίων, τον Οκτώβριο του 2016 το κανάλι αποφάσισε να αντικαταστήσει την εκπομπή με την καθημερινή σειρά Έλα στη θέση μου. Η ένατη σεζόν του Κάτι Ψήνεται έκανε τελικά πρεμιέρα στις 7 Μαρτίου του 2017 στη μεσημεριανή ζώνη του σταθμού ενώ λίγους μήνες μετά ολοκληρώθηκε οριστικά η παραγωγή του project από τον ALPHA. Το 2018 ο τηλεοπτικός σταθμός ANT1 απέκτησε τα δικαιώματα του Come Dine with Me. Η δέκατη σεζόν της εκπομπής έκανε πρεμιέρα από τον ANT1 στις 7 Ιανουαρίου του 2019 και ολοκληρώθηκε στις 28 Ιουνίου του ίδιου έτους παρόλο που αρχικά είχε ανανεωθεί και για τη σεζόν 2019-2020. Τέλος το 2021 ο τηλεοπτικός σταθμός ΣΚΑΪ απέκτησε τα δικαιώματα προβολής του project. Η εκπομπή έκανε πρεμιέρα στις 13 Σεπτεμβρίου του 2021 στο καθημερινό πρόγραμμα του σταθμού με το νέο τίτλο Κάτι Ξαναψήνεται, μεγαλύτερη διάρκεια, ενώ στη νέα εκδοχή του σόου πέρα από τον σχολιαστή του πλέον είναι ο Τάκης Γιαννούτσος υπάρχει και παρουσιάστρια που συνδιαλέγεται με τους διαγωνιζόμενους και συμμετέχει στα δείπνα της εβδομάδας.

Δομή 
Κάθε εβδομάδα πέντε παίκτες καλούνται να διαγωνιστούν μεταξύ τους για τον τίτλο του "Καλύτερου Οικοδεσπότη". Κάθε μέρα ένας από αυτούς μας ανοίγει το σπίτι του και ετοιμάζει τρία φαγητά: ένα ορεκτικό, ένα κυρίως πιάτο κι ένα επιδόρπιο. Πριν όμως αρχίσει την προετοιμασία, έχει 30 λεπτά στη διάθεσή του να κάνει τα ψώνια του σε ένα σούπερ μάρκετ. Μόλις τελειώσει και τα ψώνια, επιστρέφει σπίτι και ετοιμάζει τα φαγητά, στα οποία πρέπει να δώσει ένα όνομα. Εν τω μεταξύ εμείς βλέπουμε τους καλεσμένους, δηλαδή τους υπόλοιπους τέσσερεις παίκτες, να εκφράζουν τις απόψεις τους για το τι μπορεί να σημαίνει το όνομα κάθε φαγητού και τι φαγητό θα είναι, καθώς και τις απόψεις τους για το πώς θα κυλήσει η βραδιά. Ύστερα προετοιμάζει το σπίτι και υποδέχεται τους καλεσμένους. Οι καλεσμένοι, κατά τη διάρκεια του δείπνου, λένε τις γνώμες τους για το κάθε πιάτο και βλέπουν το σπίτι του οικοδεσπότη.

Τις εννέα πρώτες σεζόν, στον τηλεοπτικό σταθμό Alpha TV, ο οικοδεσπότης είχε την ευκαιρία να κάνει happening, για παράδειγμα να καλέσει στο σπίτι του κάποιους φίλους του ή κάποιους γνωστούς για να τραγουδήσουν ή να χορέψουν και να διασκεδάσουν οι καλεσμένοι. Στο τέλος του δείπνου, βαθμολογούν τον οικοδεσπότη. Την Παρασκευή, την τελευταία ημέρα της εβδομάδας για το "Κάτι Ψήνεται", ο οικοδεσπότης εκείνης της ημέρας ανακοινώνει τα αποτελέσματα, καθώς και τον νικητή ο οποίος κερδίζει χρηματικό έπαθλο. Επίσης, μπορεί να υπάρχει ισοπαλία και στη θέση του νικητή, αλλά και στις άλλες θέσεις.

Αναφορές 

Ελληνικά ριάλιτι σόου του Alpha
Ελληνικά ριάλιτι σόου του ΑΝΤ1
Ελληνικά ριάλιτι σόου του ΣΚΑΪ